32001R0436
L 063/16
JURNALUL OFÍCIAL AL UNIUNII EUROPENE
REGULAMENTUL (CE) NR. 436/2001 AL COMISIEI
din 2 martie 2001
de modificare a anexei II la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 2020/2000 al Comisiei (2), în special articolul 13 a doua liniuță,
întrucât:
(1)
În conformitate cu procedura prevăzută la articolul 7 alineatul (4) din Regulamentul (CEE) nr. 2092/91, unele state membre au prezentat informații începând din 1997 în scopul modificării anumitor dispoziții ale anexei II.
(2)
Compostul de deșeuri menajere și amestecul compostat de materii vegetale sunt produse care, înainte de adoptarea Regulamentului (CEE) nr. 2092/91, erau utilizate, în mod curent, în conformitate cu codurile de practică ale agriculturii ecologice aplicate în Comunitate. În prezent, aceste produse sunt de asemenea disponibile după alte tipuri de fermentație decît compostarea, în special fermentația anaerobă în vederea producerii de biogaz. Modificările referitoare la aceste produse sunt urgente în perspectiva următorului sezon agricol, în timpul căruia acestea ar putea fi utilizate în scopul fertilizării, cu respectarea condițiilor restrictive prevăzute de anexa I partea A la regulament. Fermentația anaerobă pentru producerea de biogaz este un proces în principiu conform cu obiectivele agriculturii ecologice, în ceea ce privește protecția mediului.
(3)
Este necesară corectarea în mai multe limbi a denumirii produsului „zgură alcalină” pentru a desemna același produs. S-a constatat, de asemenea, că acest produs nu figurează în versiunea portugheză a Regulamentului (CE) nr. 2381/94 al Comisiei (3), care a stabilit partea A a anexei II. Această omisiune trebuie așadar să fie corectată.
(4)
Experiența în utilizarea varului rezidual de la fabricarea zahărului în agricultura ecologică arată că această utilizare trebuie permisă și după 31 martie 2002.
(5)
Numeroase preparate pe bază de piretrine extrase din Chrysanthemum cinerariaefolium conțin piperonil butoxid ca agent sinergic. Trebuie, prin urmare, să fie îmbunătățite condițiile în care aceste preparate pot fi utilizate.
(6)
Măsurile prevăzute de prezentul regulament sunt conforme cu avizul comitetului menționat la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Anexa II la Regulamentul (CEE) nr. 2092/91 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament se aplică de îndată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 martie 2001.